recursal/SuperWikiNEXT-32B huggingface dataset:
**ויקטור בורה** (בצרפתית: **Victor Bourret**;‏ 22 בספטמבר 1877 – 5 באוגוסט 1949) היה גנרל צרפתי במלחמת העולם השנייה.

ביוגרפיה
--------

### קריירה מוקדמת

בורה נולד ב-22 בספטמבר 1877 בבסטיה שבקורסיקה, והיה בנו של ז'נדרם. הוא התגייס לצבא הצרפתי בשנת 1895 והשתתף ב-*École Nationale des Sous-Officiers d'Active* ב-Saint-Maixent-l'École בשנת 1900 וב-*École Militaire* בשנת 1913. הוא שירת במלחמת העולם הראשונה כקצין במטות השונים.

בין המלחמות מילא תפקידים שונים ביחידות חיל הרגלים או במשרד המלחמה, שם היה ראש הקבינט הצבאי של אדואר דאלאדיה שלוש פעמים בין פברואר 1932 ליולי 1937. לפי הערכת הבריטים כ"גנרל פוליטי ... שאין לו שום ערך", נטען כי הוא יצר מסך שהגביל את הקשר בין השר לקצינים הצבאיים שבפיקודו. בתקופה זו הועלה לדרגת ז'נרל דה בריגדה בשנת 1932, ז'נרל דה דיוויזיה בשנת 1935, ז'נרל דה קורפוס בשנת 1936 וז'נרל ד'ארמה בשנת 1939.

### מלחמת העולם השנייה ואחריתו

עם פרוץ מלחמת העולם השנייה קיבל בורה פיקוד על הארמייה החמישית, שהוצבה באלזס. פקודיהם שהיו מבקרי בורה בתקופתו במשרד צמח להעריץ אותו כמפקד. בין הקצינים בפיקודו היה קולונל שארל דה גול שפיקד על חמשת גדודי הטנקים המפוזרים של הצבא.

במהלך קרב צרפת, ב-17 ביוני 1940, הוא הוחלף כמפקד הארמייה החמישית על ידי צ'ארלס-מארי קונדה והוצב בפיקוד על המילואים. עם הנסיגה של הצבא הוא נסוג לפורט דה ז'ירנקור, חלק מביצורי Séré de Rivières המיושנים. הוא נפל בשבי ב-25 ביוני 1940 בז'רארדמר ובילה חמש שנים בשבי במצודת קוניגשטיין בסקסוניה. הוא שוחרר ב-9 במאי 1945 וחזר לצרפת 3 ימים אחר כך.

לאחר המלחמה כתב מונוגרפיה על נפילת צרפת תחת הכותרת "הטרגדיה של הצבא הצרפתי". הוא נפטר ב-5 באוגוסט 1949 בסרנס-פוללטורט.

קישורים חיצוניים
----------------

ויקישיתוף מדיה וקבצים בנושא **ויקטור בורה** בוויקישיתוף

הערות שוליים
------------

1. 1 2  Ammentorp, Steen. "Bourret, Victor". *generals.dk* (באנגלית).
2. ↑  May, Ernest R. (2000). *Strange Victory: Hitler's conquest of France*. London: I.B. Tauris. p. 131. ISBN 9781850433293.
3. 1 2  Alexander, Martin S. (2002). *The Republic in Danger: General Maurice Gamelin and the politics of French defence, 1933-1940*. Cambridge University Press. pp. 97–98. ISBN 9780521524292.
4. ↑  "La Retraite du 14 et 15 Juin 1940". *Ardenistoir* (בצרפתית).
5. ↑  Bourret, Victor (1947). *La tragédie de l'armée française, mai–juin 1940*. Paris: Table Ronde.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb111700587 (data)
* ISNI: 0000 0000 0005 769X
* Léonore: 19800035/59/7201
* SUDOC: 120931796
* VIAF: 56602389
* WorldCat: viaf-56602389

 |
בתחום הנדסת מבנים, **קריסה הדרגתית** היא סוג של כשל מבני ראשוני, אשר גורם לכשל או כשלים מבניים משניים, ולשרשרת של כשלים מבניים נוספים. 

הכשלים הנוספים מתרחשים עקב העמסת הרכיבים שהתמוטטו על הרכיבים שטרם התמוטטו, ובכך גורמת לעומס נוסף שלא נלקח בחשבון בעת התכנון המקורי.

הדוגמה הבולטת ביותר של התמוטטות פרוגרסיבית היא התמוטטותם של שני המגדלים במרכז הסחר העולמי ושל בניין מספר שבע בעקבות מתקפת הטרור בניו יורק ב-11 בספטמבר 2001. אלו הם המקרים המתועדים היחידים של התמוטטות פרוגרסיבית אשר תוצאתה היא הרס מוחלט של המבנה כולו, במבנים שבהם קיים שלד פנימי העשוי מסגרות פלדה. 

מקרים נוספים של התמוטטות בניינים התרחשו בבניין בן 26 קומות (Sky Line Tower) בצפון וירג'יניה בארצות הברית, ב-2 במרץ 1973, והתמוטטות אגף בבניין Ronan Point כתוצאה מפיצוץ עקב דליפת גז ב-16 במאי 1968. 

בעקבות התמוטטות מגדלי התאומים, ניהל מכון התקנים הלאומי האמריקאי (National Institute of Standards and Technology – WTC), מחקר שעסק בנושאים דחופים כמו מניעת התמוטטות פרוגרסיבית, עמידות מבנים מפני אש, חיזוק מבנים וציפויים עמידים באש לרכיבי פלדה נושאי עומס. בעקבות מחקר זה ומחקרים נוספים שנוהלו על ידי גורמי תקינה נוספים אושרו שינויים בתקני בנייה שונים. השינויים הם בעיקר בנושאים של הגנה פסיבית מאש על שלדי פלדה של מבנים, מערכות כיבוי אש אוטומטיות הכוללות מערכות מתזים, וכן דרכי גישה ללוחמי האש ופינוי המבנים מאנשים ומחומרים מסוכנים כגון שמנים ודלקים.
**יוהאן קספר בלונצ'לי** (בגרמנית: **Johann Kaspar Bluntschli**;‏ 7 במרץ 1808 - 21 באוקטובר 1881) היה משפטן, פילוסוף ופוליטיקאי שווייצרי, אחד מתשעת מייסדי המוסד לחוק בינלאומי, מומחה עולמי בתחום המשפט החוקתי ובתחום דיני מלחמה.

בלונצ'לי נולד בציריך, שווייץ, כבנו של יצרן סבון ונרות. בסיום לימודי בית הספר עבר ללימודים גבוהים בעיר הולדתו בתחום המשפט ומדעי המדינה. הוא המשיך את לימודיו באוניברסיטאות של ברלין ושל בון וקיבל תואר דוקטור ב-1829. הוא חזר לציריך ב-1830, ונכנס לחיים הפוליטיים של שווייץ. ב-1837 נבחר לחבר במועצה הגדולה והיה למנהיג המפלגה השמרנית המתונה.

לאחר שהתאכזב מהפוליטיקה השווייצרית פרש ממנה והתיישב במינכן ב-1848, שם היה לפרופסור למשפט חוקתי. ב-1863 עבר להיידלברג כפרופסור למשפט, וב-1873 היה בין מייסדי המוסד לחוק בינלאומי. בתקופת מלחמת שבעת השבועות הפעיל את השפעתו כדי שדוכסות באדן הגדולה תישאר נייטרלית. הוא שימש כנציג הקיסר הגרמני בוועידה לקביעת חוקי המלחמה, שהתקיימה בבריסל.

בלונצ'לי הביע דעתו במחלוקות משפטיות בינלאומיות שהיו על סדר היום בחייו. במאמר שפרסם ב-1879, הקרוי "המדינה הרומנית ומצבם המשפטי של יהודי רומניה", טען ש"אין ספק בכך שמספר גדול של משפחות יהודיות הגיעו לדאקיה בתקופת הקיסרות הרומית, ומכאן שהוותק שלהם על האדמה הרומנית לא נופל מהוותק של האומה הרומנית והן מהוות את הגרעין של יהדות רומניה". דברים אלה, בתקופה בה התנהל הפולמוס על מתן אזרחות ליהודי רומניה, הרגיזו מאוד את המתנגדים להענקת האזרחות ומתנגדיו וממשיכיהם מתווכחים ללא הפסק עם דברים אלה, גם בתקופה המודרנית (המאה ה-21), כשיהדות רומניה נמוגה למעשה.

הוא היה חבר הבונים החופשיים וכיהן כראש לשכת Ruprecht zu den fünf Rosen.

קישורים חיצוניים
----------------

ויקישיתוף מדיה וקבצים בנושא **יוהאן קספר בלונצ'לי** בוויקישיתוף

* יוהאן קספר בלונצ'לי, באתר פרויקט הגנאלוגיה במתמטיקה
* Johann Kaspar Bluntschli "The Theory of the State" Authorised English Translation from the Sixth German Edition (באנגלית)
* יוהאן קספר בלונצ'לי, באתר אנציקלופדיה בריטניקה (באנגלית)

הערות שוליים
------------

1. ↑  CER SI PAMANT ROMANESC (ברומנית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007258979305171
* BIBSYS: 90733541
* BNE: XX1756785
* BnF: cb12298919g (data)
* CANTIC: a10954533
* GND: 118512129
* HDS: 007303
* ICCU: FERV016251
* ISNI: 0000 0000 8076 4326
* LCCN: n81103011
* MGP: 209532
* NDL: 00433626
* NKC: skuk0001744
* NLA: 35099478
* NLG: 123435
* NLP: A12110905
* NSK: 000135379
* NTA: 070189986
* SNAC: w6rn3g6t
* SUDOC: 031850715
* Trove: 826278
* VcBA: 495/165310
* VIAF: 14836641
* WorldCat: lccn-n81103011

 |
**ריימונד זוסמן** (באנגלית: **Raymond Zussman**;‏ 23 ביולי 1917 - 21 בספטמבר 1944) היה קצין שריון יהודי בצבא ארצות הברית, על פעולותיו במלחמת העולם השנייה הוענקה לו לאחר מותו מדליית הכבוד, העיטור הצבאי הגבוה ביותר.

שרות צבאי
---------

זוסמן התגייס לצבא ארצות הברית ב-1941 בדטרויט, מישיגן. הוא שירת כקצין בדרגת סגן משנה בגדוד הטנקים ה 756. ב-12 בספטמבר 1944 בקרב בעיר נורוי לה בור שבצרפת (בצרפתית: **Noroy-le-Bourg**) סייר זוסמן לבדו לפני הכח כשהוא חשוף לאש עזה על מנת לאתר את עמדות האויב ולהכווין את חייליו. תשעה ימים לאחר קרב זה נהרג סגן משנה ריימונד זוסמן כתוצאה מפגיעת פצצת מרגמה גרמנית ונקבר בפרנדייל, מישיגן.

לאחר מותו הוענקה לו מדליית הכבוד על פעולותיו בקרב בעיר נורוי לה בור.

מדליית הכבוד
------------

הנימוק הרשמי להענקת מדליית הכבוד לסגן משנה ריימונד זוסמן:

ב-12 בספטמבר 1944, סגן משנה זוסמן פיקד על צמד טנקים שפעלו במשותף עם פלוגת חי"ר בהתקפה על כוחות האויב שכבשו את העיירה נורוי לה בור שבצרפת. בשעה 7 בערב הטנק של סגן משנה זוסמן נתקע. סגן זוסמן ירד מהטנק התקוע והחל לסייר ברגל לפני הטנק התקין ופלוגת החי"ר כשהוא חמוש ברובה קרבין בלבד, הוא חזר מדי פעם על מנת לסמן מטרות לטנק שנשאר ולהעביר את השבויים הרבים שלכד לידי חיילי הפלוגה. הוא איתר מחסום על הדרך והורה לטנק להרוס אותו. בעודו חשוף לחלוטין לעמדות האויב, במרחק של כחמישים מטרים בלבד, הוא עמד ליד הטנק וכיוון את האש. שלושה גרמנים נהרגו ו-8 נכנעו. שוב הוא צעד לפני הטנק מוביל אותו כנגד קבוצת בתים שבשליטת האויב, כדורים ממכונות ירייה ומנשק קל שורקים ליד רגליו. אש הטנק שברה את ההתנגדות ו-20 חיילי אויב נכנעו. בעודו צועד קדימה שוב הוא חלף על פני בית שהיה בשליטת האויב שממנו ירו עליו הגרמנים וזרקו רימונים בדרכו. לאחר חילופי אש קצרים הוא סימן לטנק לחבור אליו ולירות על הבית. אחד עשר חיילים גרמנים נהרגו ו-15 נכנעו. ממשיך לבדו הוא נעלם מעבר לפינת אחד הרחובות, האש מרובה הקרבין נשמעה שוב וכעבור מספר דקות הוא הופיע שוב, מוביל 30 שבויים לפניו. תחת מנהיגותו ההרואית ומעוררת ההשראה של סגן משנה זוסמן 18 חיילי אויב נהרגו ו-92 נשבו.

הנצחה
-----

* ב-1944 השיק צבא ארצות הברית אוניית קירור על שמו של זוסמן.
* ב-1997 הוקם בפורט נוקס מתקן אימונים ללוחמה בשטח בנוי בשם "כפר זוסמן" לזכרו.
* פארק זוסמן נמצא מול בניין העירייה בעיר לידתו.

קישורים חיצוניים
----------------

* ריימונד זוסמן, באתר "Find a Grave" (באנגלית)

הערות שוליים
------------

1. ↑  Cargo Ship (AK) Photo Index, www.navsource.org
2. ↑  Army Training Site Brings To Life the Horrors of War, web.archive.org, ‏2010-07-14
**ריילי שארלוט קריסטיאנסן** (בנורווגית: **Raylee Charlotte Kristiansen**; נולדה ב-28 ביוני 1997), הידועה בשמה הפרטי **ריילי**, היא זמרת ורקדנית נורווגית.

קריירה
------

בשנת 2008, ריילי זכתה ב-100,000 קרונות נורווגיות מעמותת LOS. בעזרת הפרס, ריילי הפיקה את אלבום בכורתה, *Min egen stil*.ב-15 ביוני 2009, ריילי חתמה חוזה הקלטות עם חברת התקליטים "סוני מיוזיק אנטרטיינמנט". ב-27 במאי 2011, אלבומה השני של ריילי, *Bevis at du tør*, יצא לאור על ידי חברת התקליטים "MTG Music". בשנת 2017, ריילי הוציאה לאור את הסינגל שנכתב על ידה, "Love Me.

במרץ 2014, ריילי השתתפה בעונה השלישית של תוכנית הריאליטי הנורווגית "Stjernekamp". בשנת 2015, ריילי השתתפה בקדם הנורווגי לאירוויזיון 2015 עם השיר "Louder", ולא העפילה לגמר הגדול. בשנת 2020, ריילי השתתפה שוב בקדם הנורווגי לאירוויזיון עם השיר "Wild", שם זכתה במקום השלישי. ריילי השתתפה בגמר של הקדם הנורווגי לאירוויזיון 2021 עם השיר "Hero", אולם לא נבחרה לייצג את מדינתה בתחרות.

דיסקוגרפיה
----------

### אלבומים

* 2009: *Min egen stil*
* 2011: *Bevis at du tør*

קישורים חיצוניים
----------------

* 

* אתר האינטרנט הרשמי של ריילי (בנורווגית)

* ריילי, במסד הנתונים הקולנועיים IMDb (באנגלית)

* ריילי, באתר MusicBrainz (באנגלית)

הערות שוליים
------------

1. ↑  Her er finalistene i MGP 2020
2. ↑  Raylee
3. ↑  Her er artistene i Stjernekamp 2014
4. ↑  Norway: 950,000 Viewers For The Final of Melodi Grand Prix 2020
5. ↑  Raylee videre til MGP-finalen: − Jeg sikter mot gull

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 8048161
* ISNI: 0000 0001 2989 2071
* MusicBrainz: 923a69f2-f4b7-459c-b339-589b6ba2e923
* VIAF: 306256546
* WorldCat: viaf-306256546

 |
"סצנת מוזיקה ביתית" של יוהאן פורהאוט, 1674. נגן הויול משמאל הוא כנראה יוהאן תיילה
**יוהאן תיילה** (בגרמנית: **Johann Theile**;‏ 29 ביולי 1646 – 24 ביוני 1724) היה מלחין גרמני בן תקופת הבארוק, נודע ביותר באופרה הדתית Der erschaffene, gefallene und aufgerichtete Mensch ("האדם שנברא, חטא ונשפט", הידועה גם בשם **אדם וחוה**), שבוצעה לראשונה בהמבורג ב-2 בינואר 1678.

ביוגרפיה
--------

אחרי סיום לימודי המשפטים בלייפציג ובהאלה, למד הלחנה בווייסנפלס אצל היינריך שיץ; תיילה היה בין תלמידיו האחרונים של שיץ.

בשנים 1673 עד 1675 התמנה למשרת הממונה על המוזיקה (קפלמייסטר) בחצר הדוכס **כריסטיאן אלברכט** משלזוויג-הולשטיין-גוטורף. כעבור שנה עבר למשרה דומה בוולפנביטל, כמחליפו של יוהאן רוזנמילר. בהמשך עבד בנאומבורג, שוב כקפלמייסטר, עבר לברלין - כמורה החצר למוזיקה - ומשם אל ליבק ושטטין, שוב כמורה החצר, שם גם חיבר את יצירותיו המוזיקליות. בליבק חיבר בשנת 1673 את הפסיון על פי מתי.

בשנת 1694 חזר לעיר הולדתו כיועץ הדוכס של צייץ, ונשאר שם עד מותו בשנת 1724.

תיילה חיבר זינגשפיל, אופרות, מיסות, מזמורי תהילים אריות וקאנצונטות וכן סונאטות ומוטטים. הצגת האופרה שלו "אדם וחוה" חנכה את תיאטרון ה**גנסמארקט** בהמבורג, בית האופרה הראשון בגרמניה שלא היה בחצר אצולה כי אם פתוח לקהל. תיילה היה גם תאורטיקאי ופדגוג מוזיקה ופרסם חיבורים, בעיקר בתחום הקונטרפונקט. על פי יוהאן מאתזון ראה תיילה בדיטריך בוקסטהודה (שהיה מבוגר ממנו בתשע שנים, אך נפטר זמן רב לפניו) את תלמידו החשוב ביותר.

קישורים חיצוניים
----------------

ויקישיתוף מדיה וקבצים בנושא **יוהאן תיילה** בוויקישיתוף

* יוהאן תיילה, באתר AllMusic (באנגלית)
* יוהאן תיילה, באתר MusicBrainz (באנגלית)
* יוהאן תיילה, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007426225805171
* BIBSYS: 2074942
* BNE: XX1758701
* BnF: cb13900377j (data)
* GND: 117301116
* ISNI: 0000 0000 8143 8119
* LCCN: n82144278
* MusicBrainz: ebda242b-ec34-4f55-9e84-a6bb3e96507b
* NKC: jx20100210009
* NTA: 097391557
* SELIBR: 262165
* SNAC: w6p85zgj
* SUDOC: 116286482
* Trove: 1497180
* VIAF: 64193285
* WorldCat: lccn-n82144278

 |
**ריימונד פאולס** (בלטבית: **Raimonds Pauls**; ‏נולד ב-12 בינואר 1936 בריגה) הוא מלחין ופסנתרן סובייטי ממוצא לטבי. בשנת 1985 הוענק לו תואר האמן העממי של ברית המועצות. בשנת 1995 לפאולס הוענק "עיטור שלושת הכוכבים" - עיטור הגבוה של לטביה. פאולס שימש כשר התרבות של לטביה בין השנים 1990 ל-1993.

חייו
----

ריימונד פאולס נולד בריגה למשפחת פועלים. בגיל 10 הוא התחיל ללמוד בבית הספר למוזיקה ליד הקונסרבטוריון של ריגה. בשנת 1953 הוא התחיל ללמוד נגינת פסנתר בקונסרבטוריון. בשנת 1958 הוא עזב את הלימודים והחל לנגן בבתי קפה. בשנת 1958 הוא התקבל לתזמורת ובשנת 1964 מונה למנהלו.

בשנת 1962 פאולס חזר ללמוד ובשנת 1965 סיים את לימודיו בקונסרבטוריון במסלול הלחנה.

במהלך שנות ה-70 וה-80 הוא היה מנהל של מספר להקות שפעלו בלטביה הסובייטית. באותה תקופה פופולריות שלו פרצה מעבר לגבולות לטבייה. הוא היה ידוע בכל רחבי ברית המועצות בין היתר הודות לשירים שהלחין ובוצעו על ידי אלה פוגצ'ובה, ולרי לאונטייב ולאימה ואיקולה. מילים לשירים אלו נכתבו על ידי איליה רזניק ואנדריי ווזנסנסקי. המלחין גם שיתף פעולה עם המשורר מיכאיל טאניץ'.

בשנים 1990-1993 ריימונד פאולס היה שר התרבות של לטביה העצמאית. במשך מספר שנים פאולס היה חבר של הפרלמנט הלטבי. בשנת 1999 הוצא לו להיות מועמד לנשיא אך פאולס סירב.

בשנת 1992 הוא ארגן תחרות שירים בינלאומית ביורמלה "הגל החדש" שמקיימת כל שנה והוא מכהן כיושב ראש שופטי התחרות.

בשנים 1994-1995 פאולס היה מנהל אמנותי של ביג בנד של הרדיו הלטבי.

הוא הופיע במהלך סרטון הביניים שהוצג במהלך זמן ההצבעות באירוויזיון 2003.

במהלך הקריירה פאולס כתב מספר רב של שירים. בנוסף לכך הוא כתב מוזיקה לסרטים ומוזיקה למחזמר. המחזמר האחרון שלו על פי סיפורי איסאק בבל על חיי היהודים באודסה הוצג בשנת 2012 בישראל.

קישורים חיצוניים
----------------

ויקישיתוף מדיה וקבצים בנושא **ריימונד פאולס** בוויקישיתוף
* אתר האינטרנט הרשמי של ריימונד פאולס

* ריימונד פאולס, במסד הנתונים הקולנועיים IMDb (באנגלית)

* ריימונד פאולס, באתר ספוטיפיי

* ריימונד פאולס, באתר MusicBrainz (באנגלית)

* ריימונד פאולס, באתר Discogs (באנגלית)
* שירי ריימונד פאולס, סרטון באתר יוטיוב
* שירי פאולס בסרט שצולם בריגה 1984
* קונצרט של ריימונד פאולס 2002

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb142144292 (data)
* CiNii: DA14227988
* GND: 118855808
* ISNI: 0000 0000 8414 5768
* LCCN: n90703011
* LNB: 000003925
* MusicBrainz: 0dafaad6-94b6-45f3-be12-4861d0d9e7c2
* NKC: js2012739184
* NLK: KAC2018M7727
* NLP: A27779373
* SNAC: w6hb2d87
* VIAF: 118211409
* WorldCat: lccn-n90703011

 |
**אורנה (ארנה) בנאדו אופיר** (9 באפריל 1950, סופיה, בולגריה – 11 בינואר 2014, תל אביב) הייתה רופאה ומנהלת רפואית של "אסותא מרכזים רפואיים", חברת הנהלה וחברת דירקטוריון ב"מכבי שירותי בריאות" ודירקטורית חיצונית בחברת איתוראן.

קורות חיים
----------

אופיר נולדה ב-9 באפריל 1950 בשם ארנה בנאדו בסופיה שבבולגריה, לאם רופאה ואב כלכלן. בשנת 1952 עלתה לישראל עם הוריה, שהשתקעו ברמלה, ובגיל 10 עברה עם משפחתה לתל אביב. אופיר למדה בתיכון עירוני ד', ואת שירותה בצה"ל עשתה בגרעין השל"ת בקבוצת שילר בשנים 1968–1970.

למדה רפואה וקיבלה תואר MHA במינהל מערכות בריאות מאוניברסיטת תל אביב.

במקביל ללימודי הרפואה, עבדה כאחות בבית החולים הדסה תל אביב. בשנת 1976 החלה התמחות ברפואה פנימית. הייתה רופאה בכירה במחלקתו של הפרופ' שאלתיאל קבילי. בשנת 1988 מונתה לרופאת בית בבית החולים אסותא בתל אביב. בשנת 1995 מונתה לסגנית מנהל בית החולים אסותא תל אביב.

ב-1987 הייתה שותפה להקמת המלר"ם (סקר מנהלים) במרכז הרפואי תל אביב, ומאוחר יותר הקימה וניהלה את מכון הסקר באסותא מרכזים רפואיים.

בשנת 1991 נבחרה לחברת הנהלה וחברה בוועדת הכספים של מכבי שירותי בריאות.

בשנת 2001 הקימה וניהלה את בית החולים השיקומי-גריאטרי בבת ים "מגדל הזהב".

בשנת 2004 התמנתה למנהלת אגף הרפואה של אסותא מרכזים רפואיים. היא אף הייתה שותפה להקמת בית החולים האוניברסיטאי אסותא אשדוד.

בשנת 2010 מונתה למנהלת בית החולים אסותא רמת החייל.

במשך השנים הדריכה והרצתה בפקולטה לרפואה ובפקולטה לניהול של אוניברסיטת תל אביב, במסגרת לימודי תואר שני במנהל מערכות בריאות, לימודי עבודה, ניהול תפעול וסיעוד.[דרוש מקור]

באוקטובר 2012 אובחנה כחולה בסרטן הלבלב. נפטרה ב-11 בינואר 2014.

חיים אישיים
-----------

הייתה נשואה לד"ר יוסי אופיר, מנהל יחידת עור ומין בבית החולים וולפסון, ולהם שלושה בנים.

לקריאה נוספת
------------

* רמי בר אדון, **דברים שרציתי לומר**, הוצאת אוריון, 2014
* מערכת מנטה, **מגזין מנטה**, "ברגע שאמרו לי שאין לי גידול בשד, ידעתי שיש לי סרטן בלבלב", ראיון אישי. גיליון 153, עמ' 70–74, יוני 2013
* ד"ר עוזי רביב, **עצמאי-טון**, ביטאון ארגון הרופאים העצמאיים של מכבי שירותי בריאות, גיליון 89, עמ' 38, מאי 2014

קישורים חיצוניים
----------------

יהודה שלזינגר, ‏"אורנה נלחמה במחלה באומץ רב", באתר ישראל היום, 12 בינואר 2014

הערות שוליים
------------

1. ↑  מוטי גל‏, מגדל הזהב של החולים הגריאטרים, באתר וואלה!‏, 19 במרץ 2002
2. ↑  שרון חן, "בניין האפשרויות הבלתי נגמרות, אסותא מקימה את פרויקט הדגל: בית חולים ציבורי באשדוד", מגזין אסותא, עמ' 13 ינואר 2013
3. ↑  גלית יצחק-אוגנוב, לראשונה: מכון אונקולוגי בבי"ח פרטי, באתר News1 מחלקה ראשונה‏, 7 במרץ 2005
4. ↑  עופר מאיר, "הקמתי את המכון האונקולוגי ועכשיו אני מטופלת בו" / ריאיון עם ד"ר אופיר, באתר דוקטורס אונלי, 24 באפריל 2013

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007523016705171

 |
רקדני רגאדה
**רגאדה** (בברברית: **ⴰⵕⴻⴳⴰⴷⴰ**) הוא ז'אנר במוזיקה המרוקאית, הכולל ריקוד אמזיגי מסורתי של שבטי בני-זנסן שבצפון-מזרח מרוקו.

אודות והיסטוריה
---------------

מוזיקת הרגאדה והריקוד הנלווה לה מקורם בריקוד מלחמה עתיק של לוחמים אמזיגים, ושם הז'אנר נגזר משמם של שני כפרים במרוקו עם שם דומה.

בני שבט הזנאתי, שביצעו במקור את המוזיקה הזו, היו נוהגים לערוך ריקוד מלחמה מסורתי הכולל מוזיקה לאחר ניצחון על האויב. זה מתבטא עד היום בז'אנר באמצעות השימוש בכלי נשק ובנקישות רגליים במקצב המוזיקה.

ריקוד הרגאדה מאופיין במאסטרים המכונים שייח'ים. הם מנגנים מוזיקה ורוקדים עם מספר כלים כמו בנדרי, ראיטה, וזמ׳אר שהוא סוג של חליל. הרקדנים מניעים את כתפיהם לקצב התופים, מחזיקים בידיהם רובה או מקל, ומכים איתו בין היתר ברצפה.

תוכן המוזיקה מספר לעיתים קרובות סיפורים על נושאים כמו אהבה ורגשות של עצב ואושר. הרגאדה ידוע באזורי צפון-מזרח מרוקו, ובעיקר במחוזות אוג'דה, ברקנה, תאורירת, נאדור, אל חוסימה, תאזה, בן טייב ועוד.

מסוף שנות ה-80 של המאה ה-20, נעשה בז'אנר שימוש נרחב בסינתיסייזר מוזיקלי לצד הכלים המסורתיים. זמר פופולרי בז'אנר כיום הוא טלבי וואן.

קישורים חיצוניים
----------------

ויקישיתוף מדיה וקבצים בנושא **רגאדה** בוויקישיתוף
* ריקוד רגאדה, סרטון באתר יוטיוב
* Talbi One - Moulet El Magana, קליפ באתר יוטיוב
**פאבל סוחוי** (ברוסית: **Павел Осипович Сухой**;‏ 10 ביולי 1895 – 15 בספטמבר 1975) היה מתכנן מטוסים סובייטי. במהלך עבודתו הוא היה אחראי על תכנון של כ-50 מטוסים מהם 34 נכנסו לייצור סדרתי. על פעילותו הוענקו לו עיטורי לנין (3 פעמים), עיטור הדגל האדום, גיבור העמל הסוציאליסטי (2 פעמים), פרס לנין ופעמיים פרס ברית המועצות.

חייו
----

פאבל סוחוי נולד בכפר בקרבת ויטבסק (אז בתחומי האימפריה הרוסית היום בבלארוס) למשפחה מורה ממוצא בלארוסי. הוא סיים גימנסיה בעיר הומל. ביוני 1915 סוחוי התחיל לימודים באוניברסיטה טכנית במוסקבה. בקיץ 1916 הוא התגייס ולחם בקרבות של מלחמת העולם הראשונה. בשנת 1918 סוחוי שוחרר מהצבא וחזר להומל. תקופה מסוימת הוא עבר כמורה ובשנת 1920 החליט לחזור למוסקבה ולהמשיך את הלימודים שהופסקו.

לאחר סיום הלימודים סוחוי התחיל לעבוד במשרד לתכנון מטוסים בראשות אנדריי טופולב. בתקופה זו הוא היה אחראי על תכנון מספר מטוסי קרב. כמו כן הוא תכנן מטוסים לטיסות ארוכות במיוחד בהם ואלרי צ'קאלוב ביצע טיסה מברית המועצות לארצות הברית דרך אזור הקוטב הצפוני. טיסה זו הייתה מיוחדת במינה לתקופה זו. בשנת 1939 סוחוי עבר לעיר חרקוב והיה מהנדס ראשי ומתכנן מטוסים במפעל לייצור מטוסים בעיר זו. סוחוי לא היה מרוצה ממיקום המפעל שהיה מרוחק ממרכזי הפיתוח של התעופה הסובייטית. לבקשתו המפעל הועבר לסביבות מוסקבה ומעבר הסתיים במהלך שנת 1940. שנת 1949 הוא חזר למשרד של טופולב ומונה לסגנו. בשנת 1953 סוחוי הועמד במשרד תכנון עצמאי שהוקם מחדש.

בהיותו בראשות משרד תכנון עצמאי סוחוי תכנן מספר מטוסי קרב שהיו בסיס לעוצמת חיל האוויר הסובייטי. היא תכנן את מטוס ה-סוחוי Su-7 שהיה בין מטוסי קרב עם מנוע סילון הראשונים. המטוס האחרון שתוכנן בהתאם להנחיותיו היה סוחוי Su-27 שנכנס לשירות מבצעי כבר לאחר פטירתו.

פאבל סוחוי נפטר בשנת 1975 ונטמן בבית העלמין נובודוויצ'יה.

החל משנת 1995 אוניברסיטה טכנית בעיר הומל נקראת על שמו של סוחוי.

קישורים חיצוניים
----------------

ויקישיתוף מדיה וקבצים בנושא **פאבל סוחוי** בוויקישיתוף
* קורות חיים (ברוסית)

הערות שוליים
------------

1. ↑  לפי הלוח היוליאני; 22 ביולי לפי הלוח הגרגוריאני
2. ↑  Сухой Павел Осипович - Энциклопедия Москвы - Словари и Энциклопедии, endic.ru

|  |  |
| --- | --- |
| בקרת זהויות עריכת הנתון בוויקינתונים | 
* GND: 119399997
* ISNI: 0000 0000 5539 3172
* LCCN: n85140195
* NKC: mzk2005289694
* NLP: A26341013
* VIAF: 59893389
* WorldCat: lccn-n85140195

 |
**אוי לי מיצרי אוי לי מיוצרי** הוא פתגם תלמודי, שמשמעותו היא דו-ערכיות במצבו של האדם, בו יצר הרע מושך את האדם לסדר חיים מסוים, כשכנגד זאת עומד הציווי של היוצר, ומצב זה מחייב אותו במלחמת היצר.

בעברית מודרנית משפט זה הוצא מהקשרו, ומשמעותו הימצאות בתרחיש בו שום חלופה אינה מושלמת. ביטוי דומה לשגור בעברית המודרנית הוא הביטוי של רבן יוחנן בן זכאי במשנה: **אוי לי אם אומר אוי לי אם לא אומר**.

מקור הפתגם
----------

על פי הפסוק בבראשית בו נכתבה המילה "וַיִּיצֶר" לגבי בריאת אדם הראשון דרש רבי שמעון בן פזי ששתי אותיות י באו להדגיש נקודה זו: "אמר רבי שמעון בן פזי אוי לי מיוצרי ואוי לי מיצרי."

רש"י מפרש אמרה זו: "אוי לי מיוצרי - אם אלך אחרי יצרי, ואם לא אלך אחריו - אוי לי מיצרי המיגעני בהרהורים."

פירושים והרחבות
---------------

המהרש"א מפרש שהדרשה נשענת על האות ו שקודמת ליו"ד - מלשון "וי", ומוסיף על כך שימוש בראשי תיבות: "וי" צ, "וי" ר, וי לי מצדיק (שהוא היוצר) וי לי מרשע (שהוא היצר). בדומה לכך מפרש תורת חיים - התיבה וייצר מתפרקת לשתי תיבות: "וי" "יצר", ואת המילה יצר מנקד תחילה בצירה (במשמעות יצר), ולאחר מכן בחולם (במשמעות יוצר).

הראי"ה קוק ניסח את המצוקה-המלחמה הזו כך: "שתי נטיות מתרוצצות הננו פוגשים בנפש האדם, לשתי מגמות מחולפות. נטייה למלא את כל שאיפת הרע, את כל התאוות היותר שפלות, בין מצד החומר בין מצד הרוח, שהן עוד מתרחבות ומסבכות בעוזן את האדם, כקנאה ושנאה וכיוצא בהן, ולעומתה לא נוכל להתעלם מלראות את שאיפת הטוב, המתגלה לפעמים ברוחו של אדם, שכל העולם כולו כדאי הוא לה, להשכילו ולהיטיבו, ולמלאות אותו חסד אהבה ואורה. אבל כל נטייה חפצה להתגדר בלבדה ולהיות היא השלטת בקרב הלב ומלאה את כל רוח ונפש. והניגוד הזה הוא מרעיש את הלב וממלא את החיים חלחלות, והאדם מתאמץ תמיד איך להשלים בקרבו השלמה פנימית, ובלבד שיחדלו ממנו מצוקות נפשו..."

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אוי לי מיצרי אוי לי מיוצרי** |

* ישעיהו ליבוביץ, אוי לי מיצרי אוי לי מיוצרי

הערות שוליים
------------

1. ↑  ראו למשל את דברי השופט מישאל חשין על נוהל אזהרה מוקדמת בבג"ץ 3799/02 עדאלה-המרכז המשפטי לזכויות המיעוט הערבי ואחרים נ' אלוף פיקוד מרכז בצה"ל ואחרים, עמ' 15.
2. ↑  משנה, מסכת כלים, פרק י"ז, משנה ט"ז.
3. ↑  נחום רקובר, **ניבי התלמוד**, הניב "אוי לי אם אומר אוי לי אם לא אומר", ספרית המשפט העברי, משרד המשפטים ומורשת המשפט בישראל, תשנ"א-1990, באתר "דעת"
4. ↑  ספר בראשית, פרק ב', פסוק ז'.
5. ↑  תלמוד בבלי, מסכת עירובין, דף י"ח, עמוד א'. ובמסכת ברכות, דף ס"א, עמוד א', הגרסה הפוכה, והוגהה בגיליון.
6. ↑  בפירושו לתלמוד בבלי, מסכת עירובין, דף י"ח, עמוד א'.
7. ↑  אורות, אורות ישראל פרק א סעיף ו.
**פאבל ברולוב** (ברוסית: **Павел Брюллов**;‏ 29 באוגוסט 1840 – 16 בדצמבר 1914) היה צייר נוף רוסי ופרופסור לארכיטקטורה.

ביוגרפיה
--------

אביו, אלכסנדר ברולוב, היה פרופסור לארכיטקטורה באקדמיה הקיסרית לאמנויות ודודו היה הצייר קארל בריולוב. הוא למד במקור פיזיקה ומתמטיקה באוניברסיטת סנט פטרסבורג, והפך למועמד ב-1863. במקביל (מ-1861 עד 1864) הוא למד שיעורי אדריכלות באקדמיה, אצל קונסטנטין תון, אנדריי סטקנשניידר, דייוויד גרים ואביו. ב-1864 סיים את לימודיו בדרגת "אמן תואר שלישי".

בסיום לימודיו יצא לאירופה, וביקר באיטליה, צרפת ואנגליה. בפריז, הוא השתתף בשיעורים של לאון בונה באקול דה בו-ארט. בשנת 1870, לציורו "אחרי העבודה" הוענקה מדליה באקדמיה הקיסרית.

מ-1872 ועד מותו, הוא היה חבר בהנודדים, שימש כגזבר וחבר הנהלה שלהם. בשנת 1883, הוא הפך לחבר מן המניין באקדמיה, וכיהן במועצת המנהלים לאחר 1904.

מ-1897 עד 1912, הוא היה אוצר המחלקה לאמנות במוזיאון הרוסי.

גלריה
-----

* אביבאביב
* מרפסת באלג׳ירמרפסת באלג׳יר
* הדרך לים, אלג׳ירהדרך לים, אלג׳יר
* נוף עם נהרנוף עם נהר
* מאוכזבתמאוכזבת

קישורים חיצוניים
----------------

ויקישיתוף מדיה וקבצים בנושא **פאבל ברולוב** בוויקישיתוף

הערות שוליים
------------

1. ↑  Брюлловъ (Павелъ Александровичъ)", Энциклопедический словарь (Brockhaus and Efron Encyclopedic Dictionary), edited by I. E. Andreyev, Saint Petersburg, 1891, Vol.IV, supp.A "Босъ — Бунчукъ"
2. ↑  Y. D. Minchenkov, "Брюллов Павел Александрович", Воспоминания о передвижниках (Memoirs of the Peredvizhniki), Moscow, АСТ-Пресс (2010)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012277858605171
* RKD: 12711

 |
**אויאנטה מויסס אומאלה טאסו** (בספרדית: **Ollanta Moisés Humala Tasso**; נולד ב-27 ביוני 1962) הוא מדינאי פרואני, נשיא פרו בשנים 2011–2016.

חייו
----

אומאלה נולד בלימה ב-1962. אביו, איסאק אומאלה, היה עורך דין ממוצא קצ'ואה שהתמחה בדיני עבודה, שהחזיק בעמדות מרקסיסטיות, והיה מראשי המובימנטו אתנוקאסריסטה (Movimiento Etnocacerista), תנועה בעלת אידאולוגיה לאומנית-אתנית. ב-1982 התגייס לצבא, ושירת בו במשך 20 השנים הבאות. בין היתר, נטל חלק במאבק במחתרת הנתיב הזוהר ובמלחמת סנפה, שהתחוללה בין פרו ואקוודור ב-1995.

בשלהי תקופת שלטונו של הנשיא אלברטו פוג'ימורי, בשנת 2000, הוביל אומאלה מרד נגדו, לצדם של 40 קצינים נוספים, על רקע מעשי שחיתות שנחשפו, ובראשם הקלטה של ראש שירותי המודיעין הפרואנים, ולדימירו מונטסינוס, משחד את אחד מחברי האופוזיציה כדי שיעביר את תמיכתו לפוג'ימורי. מרבית חייליו של אומאלה לא שיתפו עמו פעולה, והוא נעזר בעיקר בכוח של כ-300 חיילים משוחררים. המרד נכשל, אך הוא הצליח להסתתר עד הדחתו של פוג'ימורי. לאחר שוולנטין פניאגואה מונה לנשיא זמני במקום פוג'ימורי, העניק לו הקונגרס חנינה. הוא שב לשורות הצבא, ואף שימש כנספח הצבאי בפריז ובסיאול. במקביל, השלים לימודי תואר שני במדע המדינה. בסוף 2004 נדרש לעזוב את הצבא, עקב חשדות כי היה לו קשר להשתלטותו של אחיו אנטאורו על תחנת משטרה באנדוואילאס, במהלכה נהרגו ארבעה שוטרים.

בשנת 2005 הקים אומאלה את המפלגה הלאומנית הפרואנית (Partido Nacionalista Peruano), והיה מועמדהּ בבחירות לנשיאות ב-2006. גם תנועת האיחוד למען פרו (Unión por el Perú) תמכה בו. במהלך מערכת הבחירות הביע אביו תמיכה בשחרורם של ראשי מחתרות "הנתיב הזוהר" ו"טופאק אמארו (אנ'). סביב הדברים התעוררה סערה, שגרמה לאומאלה להתנער מהדברים ולהיבדל מאביו. בסופו של דבר הצליח אומאלה לזכות ב-30.6% בסיבוב הבחירות הראשון, לעומת 24.3% לאלן גרסיה. אחיו אוליסס התמודד אף הוא בבחירות, אך זכה ב-0.2% בלבד. בסיבוב הבחירות השני ניצח גרסיה, לאחר שזכה ב-52.6% מקולות הבוחרים.

בשנת 2011 התמודד שוב על הנשיאות. בסיבוב הבחירות הראשון זכה ב-31.7%, לעומת 23.6% מקולות הבוחרים בהם זכתה קייקו פוג'ימורי, בתו של אלברטו פוג'ימורי. בסיבוב הבחירות השני גבר עליה שוב, לאחר שזכה ב-51.5% מקולות הבוחרים, בזכות תמיכה מפתיעה שקיבל מנשיא פרו לשעבר, איש הימין - מרכז אלחנדרו טולדו, שהגיע בסיבוב הראשון למקום הרביעי בלבד, עם כ-15.6% מהקולות. אומאלה הושבע כנשיא פרו ב-28 ביולי. סגניתו הראשונה הייתה מריסול אספינוסה וסגנו השני - אומאר צ'אדה.

בשתי הפעמים בהן התמודד אומאלה, נשמעו טענות לגבי קשריו עם נשיא ונצואלה, הוגו צ'אווס, ובעיתון פרואני אף נטען שצ'אווס סייע במימון קמפיין הבחירות שלו. אומאלה הצניע את קשריו עם צ'אווס, ואולם לפי ההערכות, השניים צפויים להיות בני ברית פוליטיים. מאידך, תמיכתו של הנשיא לשעבר טולדו, בבחירתו, הייתה מותנית בניתוק קשריו עם צ'אווס.

קישורים חיצוניים
----------------

ויקישיתוף מדיה וקבצים בנושא **אויאנטה אומאלה** בוויקישיתוף
* 

* אתר האינטרנט הרשמי של אויאנטה אומאלה
* אויאנטה אומאלה, ברשת החברתית טוויטר
* אויאנטה אומאלה, באתר אנציקלופדיה בריטניקה (באנגלית)

הערות שוליים
------------

1. ↑  שלמה פפירבלט, אויינטה אומלה השיג נצחון דחוק בבחירות לנשיאות פרו, באתר הארץ, 7 ביוני 2011

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007320449305171
* ISNI: 0000 0000 4010 2950
* LCCN: n2006038235
* NLP: A35046594
* SUDOC: 172499267
* VIAF: 14195982
* WorldCat: lccn-n2006038235

 |
**אורנה כץ** (נולדה ב-15 במאי 1965) היא שחקנית, מתרגמת, במאית דיבוב ומדבבת ישראלית.

ביוגרפיה
--------

אורנה כץ היא בוגרת אוניברסיטת תל אביב.

שיחקה בתיאטראות רבים, בהם - תיאטרון החאן, תיאטרון בית ליסין, תיאטרון הקאמרי, תיאטרון חיפה ותיאטרון אנסמבל הרצליה. בהם שיחקה בהצגות "וויצק", "המלט", "לס מואה ט'מה", "ארוחה עם חברים", "ריגוש", "רומיאו ויוליה", "מפלצת מקסימה שלי", "פרפר ברשת", "רצח", "מבזק חדשות", "אהובתי הנשואה", "האישה שבישלה את בעלה", "קומדיה של טעויות", "ירמה", "איש ואישה אחת" ועוד. כמו כן, כץ מדבבת בסרטי קולנוע וסדרות טלוויזיה רבים, ביניהם "המלך בבר", "ספיידרוומן", "מדלן", "מדגסקר", "נסיך מצרים", "האגדה של קורה", "מעמקים","דיגימון", "תשאלו את ויקטור", "יש לנחש עם חן", "פלונטר עד עצם היום הזה", "מישמיש העכביש", "מדלן היפה", "אי המטמון", "סברינה: חברות לנצח", "זורו המדהים", "דרגון בול", "אמדאוס", "קוסמים ליום אחד: הפרח המכושף" ו"נאדי הבלש בארץ הצעצועים".

במהלך עבודתה בדיבוב פגשה את אלי לולאי וכתוצאה מזה החלה לשתף איתו פעולה ביצירת אלבום הסולו שלו "סובב", בו היא כתבה או השתתפה בכתיבת מילות כל השירים ותרגמה לעברית סדרת קומיקס. בנוסף, השתתפה בסרט "הגרעין הקשה" של ענר פרמינגר וגילמה את סמדר בטלנובלה "האלופה" בערוץ הוט 3. ב-2023 ייצא הסרט המוזיקלי "המנצחים" בוא היא משחק בתפקיד מרכזי.

פעמיים זכתה בפרס השחקנית המצטיינת בפסטיבל עכו - בשנים 1989 ו-1996. לפני כן, זכתה בתואר "תגלית השנה" בעיר הנוער בתל אביב ב-1986. 

בנותיה הן עלמא והללי היבש, אף הן מדבבות.

קישורים חיצוניים
----------------

ויקישיתוף מדיה וקבצים בנושא **אורנה כץ** בוויקישיתוף

* אורנה כץ, במיזם "אישים" לתיעוד היצירה הישראלית
* אורנה כץ, במסד הנתונים הקולנועיים IMDb (באנגלית)
* אורנה כץ, באתר "אידיבי", מאגר הידע העברי לקולנוע ישראלי ועולמי
* אורנה כץ, דף שער בספרייה הלאומית
* מיכל בוננו, מולטי שחקנית, חדשות, 21 בספטמבר 1993
* סמדר זליג (אורנה כץ), באתר ynet, 15 במרץ 2007

  


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304278005171
* VIAF: 297194967
* WorldCat: viaf-297194967

 |
**Full House** היא סדרת רשת ישראלית המשודרת ב-YouTube וכן בערוץ HOT Real וב-VOD של הוט. הסדרה עוקבת אחר חייהם של חמישה צעירים וצעירות הגרים בווילה בקיסריה. נכון לספטמבר 2020 צברה הסדרה כ-45.4 מיליון צפיות ויש לה 247 אלף מנויים.

הסדרה
-----

בתחילת חודש מרץ 2019 נכנסו שלושה כוכבי רשת: אביב ראובן, עידן טלמור ומאור גמליאל, לווילה מפוארת בקיסריה, שבה יתגוררו למשך שנה. בהמשך, הצטרפה אליהם שירה בר, שנבחרה על ידי הקהל, ודניאלה דואק.

במסגרת הסדרה עולים פרקים מדי יום באורך של כרבע שעה. הפרקים מצולמים כוולוגים, שהם בלוגים המבוססים על וידאו. במסגרת הפרקים מבוצעים אתגרים, מתיחות ואטרקציות.

ביום העצמאות 2019, נערכה במסגרת הסדרה מסיבה עם כוכבי רשת שהוגדרה בתקשורת כ"מסיבה המדוברת והנצפית ביותר בתולדות המדינה".

ביוני 2019 הוציאו חברי הסדרה שיר מחאה על הטרדות מיניות.

נכון לספטמבר 2020 צברה הסדרה כ-45.4 מיליון צפיות ו-247 אלף מנויים בערוץ היוטיוב; באינסטגרם יש לה 58.9 אלף עוקבים.

כמו כן הסדרה משודרת בערוץ HOT Real וב-VOD של חברת HOT.

קישורים חיצוניים
----------------

* Full House, ברשת החברתית אינסטגרם
* Full House, סרטונים בערוץ היוטיוב
* משה אבוטבול, פול האוס: חבורת הוולוגרים החדשה ביוטיוב, פרוגי, 5 במרץ 2019
* מערכת ישראל בידור, על וילת "FULL-HOUSE" כבר שמעתם?, אתר ישראל בידור
* דודי טל, מה אתם יודעים על כוכבי הרשת שכבשו את לב הילדים?, השקמה ראשון לציון, 13 באפריל 2019

הערות שוליים
------------

1. ↑  Full House ב-YouTube
2. ↑  רז ישראלי, מסיבת שני מיליון עוקבים בקיסריה, ישראל היום, 6 במאי 2019
3. ↑  מאור גמליאל & פול האוס - חייבת לצעוק ביוטיוב
**תקרית אוקטובר** (1931) הייתה ניסיון הפיכה ביפן אשר תוכנן על ידי ארגון בשם "אגודת פרחי הדובדבן", ההפיכה לא יצאה לפועל בשל גילויה המוקדם.

רקע
---

כבר בסוף המאה ה-19 הייתה יפן מושפעת מרעיונות לאומניים ושאיפות אימפרילאליסטיות, דבר זה הביא אותה למלחמות רבות עם שכנותיה ולכיבושים רבים (כגון מלחמת סין יפן, מלחמת רוסיה יפן וכיבוש מנצ'וריה) על אף פעולות אלו עדיין היו יפנים רבים שחשו כי ארצם אינה עושה מספיק וכי על מנת להפוך למעצמה בקנה מידה עולמי עליה להמשיך בעוד פעולות בזירה הבינלאומית. המשבר הכלכלי הגדול בתחילת שנות ה-30 הביא לאכזבת התושבים מהמשטר הקיים, אותו ראו כמשטר מושחת. חוסר יכולתו של המשטר לספק פרנסה לכל התושבים גרם להתפתחות עוינות מסוימת לפוליטיקאים המושחתים והעשירים. כך התפתחו ביפן תנועות לאומיות רבות שקראו להחליף את המשטר בטוב או ברע, ביניהן הייתה גם "אגודת פרחי הדובדבן".

במרץ 1931 ניסתה האגודה לראשונה לבצע הפיכה, הפיכה זו נכשלה והיא נודעה בשם תקרית מרץ, עם זאת חיזקה ההפיכה את המורדים בכך שהמחישה להם כי העונש על הפיכות מהסוג הזה אינו חמור, שכן בתקרית מרץ איש מהקושרים לא נענש.

התכנון
------

התוכנית הייתה בשלושה שלבים:

* מטוסים מפציצים את משרד ראש הממשלה והורגים את חברי הממשלה.

* קבוצה של חיילים משתלטת על טוקיו בדרישה למנות את הגנרל אגאקי לראשות הממשלה.

מה שהכשיל את ההפיכה היה גילויה המוקדם בידי הגנרל מינאמי שהסתייג ממנה לחלוטין ושללה. כך נכשלה גם התוכנית השנייה של אגודת פרחי הדובדבן.

השלכות
------

גם מתכנני מבצע זה לא נענשו כמעט בכלל, אמנם מספר אנשים נחקרו אך לא נענשו כמעט כלל. התנהלות זו המשיכה את התנהלות הרשויות ביפן מתקרית מרץ דבר שהזמין מרידות נוספות.

ראו גם
------

* תקרית מרץ
* אוקאוה
* ניסיון ההפיכה של 15 במאי 1932

לקריאה נוספת
------------

* **יפן המודרנית** - בן עמי שילוני, הוצאת שוקן.

קישורים חיצוניים
----------------

ויקישיתוף מדיה וקבצים בנושא **תקרית אוקטובר** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00575078

 |
סמל העיר
**אוטפורד** (באנגלית: **Otford**) הוא כפר במחוז "שבעת האלונים" בעמק הנהר דארנט שבאזור קנט, אנגליה.

היסטוריה
--------

מקור שמו של הכפר שנוי במחלוקת וההערכה היא כי השם מורכב מהלחם הבסיסים "Ottansford" - מעבר אוטה, הקשור בשמו של אציל מקומי. הערכות אחרות טוענות כי מקור השם הוא באופה מלך מרסיה או בשם הסקסוני של הכפר-אוטנפורד.

מחקרים ארכאולוגים מצביעים על התיישבות באזור במשך כ-3,000 שנים לפחות, מאז תקופת הברזל. שרידי מבנה מן התקופה הרומית שננטש בערך במאה ה-4 לספירה התגלו בחפירות ארכאולוגיות בשנות ה-30 ונחקרו שוב בשנת 2015.

במאה ה-6 לספירה, בתקופה הסקסונית, הייתה אוטפורד חלק מהאזור האדמיניסטרטיבי של סאטון והון.
שרידים ארכאולוגיים של בית קברות אנגלו סקסוני מתקופת ימי הביניים המוקדמים, בין השנים 650–750 לספירה נמצאו במרחק של כ-2 ק"מ מהכפר. בשנת 776 נערך קרב אוטפורד שבו ניצח אופה מלך מרסיה את הסקסונים מקנט. מחקר היסטורי משנת 1797 קובע כי המנצח העניק בשנת 791 את הכפר לכנסייה של קנטרברי.

על פי ההיסטוריון הנזיר ג'ון מורצ'סטר בשנת 1016 נערך בכפר קרב של אדמונד איירונסייד מול הפולשים הוויקינגים שהובסו ונמלטו לשפי.
אוטפורט (Otefort) מוזכרת בספר יום הדין משנת 1086 ובו מצוין כי הארכיבישוף מקנטרברי החזיק ב 8 טחנות בכפר.
בשנת 1514 בנה הארכיבישוף ויליאם מוהם את ארמון אוטפורד ובשנת 1519 התארח בו המלך הנרי השמיני והתענג עליו בשהייתו. בשנת 1537 הוענק הארמון למלך על ידי הארכיבישוף תומאס קרנמר.

בתקופת ימי הביניים המאוחרים הקיף הכפר כ-9 מייל וכלל בשטחו כ-2,400 אקר של אדמות חלקן מיוערות וחלקן ביצות. בשנת 1841 כללה אוכלוסיית הכפר 798 תושבים ובשנת 1882 נפתחה בה תחנת הרכבת עם קווים ללונדון והסביבה. בשנת 1909 הופרד מאוטפורד הכפר דאנטון גרין שקודם לכן נכלל בשטחה.

כיום
----

העיירה מקושרת באמצעות קו רכבת, קווי אוטובוס, וכבישים נוחים. מערכת החינוך כוללת שני בתי ספר יסודיים שאחד מהם ממשלתי והשני פרטי, ושלושה גני ילדים. ברחוב הראשי ממוקמות מספר מצומצם של חנויות, פאבים, ומסעדות בעלי אופי כפרי מקומי. ניתן להתרשם בעיירה מארמון הארכיבישוף, מעגל התנועה של אגם הברווזים, ומודל של מערכת השמש בקוטר של קילומטר.

בעיירה 4 כנסיות: אנגליקנית, מתודיסטית, אוונגליסטית, וקתולית. מוזיאון המורשת של אוטפורד מציג ממצאים ארכאולוגיים, היסטוריים ואומנותיים מן התקופה הרומית ועד ימינו שנמצאו בסביבת העיירה.

אוטפורד ממוקמת על שביל הטיולים של דרום אנגליה וקנט (North Downs Way), החוצה ומשתלבת בשביל הטיולים של עמק נהר הדרנט, וכן על שביל עולי הרגל העתיק המוליך מאזור המפשייר לקתדרלת קנטרברי. בשל כך היא מהווה בסיס יציאה ומפגש לטיולים רגליים באזור.

קישורים חיצוניים
----------------

ויקישיתוף מדיה וקבצים בנושא **אוטפורד** בוויקישיתוף
* Otford Village Information
* The Otford Society
**בז שחור** (שם מדעי: *Falco Concolor*) הוא עוף דורס מהסוג בז השייך למשפחת הבזיים.

תיאור
-----

צבע נוצות הגב, הכנפיים והראש של הבזים הבוגרים הוא אפור כחלחל, ואצל הצעירים קצוות הכנפיים והראש בהירים יותר. נוצות הבטן צהובות עם פסים אפורים. הגרון, העורף והלחיים בצבע צהוב קרם. כנפי הבז ארוכות ושפיציות וזנבו ארוך. אורכו כ-35 סנטימטרים, ומשקלו כ-150 גרם. בלסתו העליונה בליטה דמוית שן, ובמקביל לה נמצאת פגימה בלסת התחתונה. הנחיריים מעוגלים ויש פגימה ביניהם. הבז השחור תופס את טרפו באוויר.

תפוצה ובתי גידול
----------------

הבז השחור מקנן באזור קרן אפריקה, חצי האי ערב והמזרח התיכון. חורף בעיקר במדגסקר ובחופים המזרחיים של דרום אפריקה.

הבז השחור מקנן בסביבות חמות וצחיחות: צוקים, איים סלעיים קטנים והרי מדבר. תקופת הרבייה היא בסתיו, עם נדידות ציפורים קטנות מהן הבז ניזון. את שאר השנה, מבלה הבז במרחבי דשא, ובמרחבים פתוחים עם עצים.

הבז השחור מקנן בישראל בדרום מדבר יהודה, בנגב ובאילת.

בעבר המידע עליו היה מועט ולכן גם הניחו שאין סכנה משמעותית לקיומו. לאחר מחקרים שנערכו לפני שנים אחדות נמצא שאוכלוסיית הבזים השחורים מצויה בסיכון. העובדה כי האוכלוסייה המקננת מרוכזת במספר קטן יחסית של מושבות תורמת למצב העדין של הבזים השחורים. רוב המושבות מצויות במקומות לא נגישים ולכן רוב הסכנות אורבות לבזים השחורים דווקא בשטחי החריפה ובנתיבי הנדידה.

מבנה החברה ורבייה
-----------------

Sooty Falcon בז שחור
הבז נודד בדרך כלל ביחידות, בזוגות או בלהקות קטנות. הוא מבלה את רוב יומו בתוך קינו. הוא מקנן בסוף יולי או באוגוסט, במושבות. העיתוי של הקינון מאוחר בשנה, מה שמאפשר לספק לאפרוחים ציפורי שיר כטרף. גודל התטולה נעה בין שתיים לשלוש ביצים, ותקופת הדגירה נעה בין 27 ל-30 ימים. הגוזלים מצמיחים נוצות כ32–38 ימים לאחר שהם בוקעים. הנקבה מטפלת במטלות הדגירה, והזכר מספק לה ולאפרוחים אוכל.

קישורים חיצוניים
----------------

ויקישיתוף מדיה וקבצים בנושא **בז שחור** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ITIS
* NCBI
* GBIF
 |

* Sooty Falcon. *Global Raptors.org*
* M.J. McGrady, M. Gschweng & W.A. Al-Fazari. Report on fieldwork to study the status and distribution of breeding sooty falcons (Falco concolor) on the northern islands of Oman. 2010

הערות שוליים
------------

1. ↑  בז שחור באתר הרשימה האדומה של IUCN
2. 1 2  בז שחור, באתר אתר הצפרות הישראלי
3. ↑  Sooty Falcon, Falco concolor. *BirdLife International*
4. ↑  ברק גרניט, מידד גורן ואיתי שני. סקר קינון בזים שחורים בנגב, דרום מדבר יהודה והרי אילת, סתיו 2011
**אידולון מצוי** או **עטלף הקש** (שם מדעי: ***Eidolon helvum***) הוא מין של עטלף פירות גדול החי ביערות גשם באפריקה וכנראה הנפוץ שבעטלפים הגדולים של אפריקה.

עטלף זה בעל בטן זהובה. הכנפיים שחורות וענקיות ומחודדות בקצה ויש להם זנב קצר ושחור. אורכם 14–23 סנטימטרים ומשקלם 230–340 גרם. מוטת כנפיהם גדולה ביותר לעטלף ומגיעה עד 76 סנטימטרים. הזכרים גדולים מהנקבות וגם כתומים יותר בצבעם לעומת הנקבות הצהובות. הפנים מזכירים מעט שועל והלחיים גדולות ויכולות לאחסן מזון רב.

אקולוגיה
--------

אלה עטלפים חברתיים מאוד והם עפים יחדיו בלהקות עצומות של מעל ל-100,000 פרטים. הם נפוצים ברחבי אפריקה שמדרום לסהרה ובכמה אזורים בחצי האי ערב. העטלפים הם פעילי לילה והם מחפשים ביערות ובסוואנות עצים מכילי פרחים ופירות וגם עלים וקליפות, אותם הם אוכלים. בשבי הם ניזונים בעיקר מתפוחים, תפוזים, בננות, אגסים ומלונים וכן ממנגו. 

בפארק הלאומי קסנקה שביערות הגשם של זמביה, מגיעים למעלה ממיליון עטלפים כאלה כל שנה באוקטובר-נובמבר לאכול פירות שונים. זוהי אחת ההתאספויות הגדולות ביותר של עטלף והיא כוללת למעלה מ-8 מיליון פרטים. עטלפים אלה חיים בלהקות עצומות, מתרבים שם וישנים על אותם ענפים ולעיתים משקלם רב כל כך שהעצים קורסים והעטלפים שישבו עליו (הפוכים) עלולים להיפצע קשה ואף למות. העטלפים נחים במשך היום על העצים ויוצאים בשעות בין הערבים, להקה להקה לדרכה. הם מושכים אליהם טורפים רבים. העטלפים ניצודים באוויר על ידי עיט לוחם, עיטם קולני, עיט חורש, עיט אפריקני, נץ עטלפים, דיה, נשר וגם בז אפריקני (*Falco cuvierii*) ואילו על הקרקע עטלף שנפל ייטרף על ידי נמר, כוח הנילוס או תנין היאור שנמצא באזור.

קישורים חיצוניים
----------------

ויקישיתוף מדיה וקבצים בנושא **אידולון מצוי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ARKive
* ITIS
* NCBI
* GBIF
 |

הערות שוליים
------------

1. ↑  אידולון מצוי באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538840005171
* LCCN: sh85128543

 |
**בז שועל** (שם מדעי: ***Falco alopex***) הוא מין עוף דורס מן הסוג בז שבמשפחת הבזיים.

תיאור
-----

בזי שועל זכרים ונקבות דומים במראה, אם כי הנקבות מעט גדולות יותר. אורך גופם הוא 32–38 סנטימטרים, מוטת כנפיהם 76–88 סנטימטרים ומשקלם 250–300 גרם. צבעו של בז בוגר נע בין חום ערמוני לחום אדמדם ומכסה את כל גופו. צבע ייחודי זה זיכה את המין בשמו הנפוץ בז שועל ומבדיל אותם משאר הבזים, שצבעם נוטה לצבע חום בהיר או כהה. מרבית נוצותיהם מנוקדות בכתמים שחורים, ועל הזנב שלהם יש פסים שחורים. רק באזור הגרון, בצידי הגוף ובחלק התחתון של הכנפיים אין רצועות או פסים. החלק העליון של המקור שחור וצהוב והחלק התחתון אפור. העיניים בצבע חום בהיר. רגליו של הבז ארוכות, קירחות וצהובות. לצעירים יש פלומה דומה למבוגרים אך עם דוגמאות גדולות יותר, בנוסף עור הפנים שלהם כחול-אפור ורגליהם ירוקות-צהובות.

תפוצה ובית גידול
----------------

בז השועל נפוץ לרוחב מרכז יבשת אפריקה. הוא מקנן באזורי הסוואנה שבדרום הסהרה מאזור מאלי עד לאתיופיה וקניה. מדי פעם הוא נודד מערבה לסנגל, גמביה, וגינאה ודרומה לרפובליקה הדמוקרטית של קונגו. לרוב הוא נמצא בסביבת צוקים וגבעות סלעיות.

רבייה
-----

עונת הרבייה משתנה בין אזורים, אך תקופת הטלת הביצים נעה בין מרץ למאי. הקנים בנויים על מדפי סלע ובחללים בהרים, לרוב קרוב לקנים אחרים במושבה הכוללת בין 20 ל-25 זוגות. בכל תטולה ישנם בין שתיים לשלוש ביצים. הנקבה דוגרת על הביצים עד שהן בוקעות בזמן והזכר מביא מזון לנקבה ומסייע בהגנה על הקן. לאחר בקיעה, הנקבות מגדלות את הגוזלים עד שהם מתבגרים.

מזון
----

בז שועל ניזון בעיקר מבעלי חוליות וחרקים קטנים. מזונו נע בין לטאות, יונקים קטנים ועופות אחרים וכלה בחרקים, שהבז תופס לעיתים קרובות באמצע הטיסה. ניתן לראות הבז ניזון מחרקים לעיתים קרובות יותר במהלך שריפות דשא, שכן הוא ממתין בסמוך לקצה האש ותופס כל חרקים גדולים הבורחים מהלהבות.

התנהגות
-------

בז השועל הוא מין בודד, המתקבץ יחד במושבות מאורגנות בעונת הרבייה. בשאר ימות השנה, בזי השועל מבלים את מרבית זמנן בציד הטרף שלהן על ידי ישיבה בנקודת תצפית וסריקת האזור במבט החד שלהם כדי לאתר תנועה. בדומה לבזים אחרים, גם בז השועל מסוגל לרחף לפרקי זמן קצרים בזמן הציד, אם כי התנהגות זו נצפתה פחות במין זה מאשר במיני בז אחרים.

קישורים חיצוניים
----------------

ויקישיתוף מדיה וקבצים בנושא **בז שועל** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ARKive
* ITIS
* NCBI
* GBIF
 |

* Animal Diversity Web - fox kestrel

הערות שוליים
------------

1. ↑  בז שועל באתר הרשימה האדומה של IUCN
2. 1 2 3  fox kestrel, Animal Diversity Web (באנגלית)
באלגברה מופשטת, **אידיאל פרימרי** (או **אידיאל קמאי**) של חוג קומוטטיבי הוא אידיאל, המקיים את התכונה הבאה: אם המכפלה {\displaystyle ab} שייכת לאידיאל, אז או ש-a שייך לאידיאל, או שחזקה כלשהי של b שייכת לאידיאל. אידיאל הוא ראשוני אם במקרה כזה אחד מבין a או b שייך לאידיאל, ולכן כל אידיאל ראשוני הוא פרימרי. 

כל חזקה של אידיאל מקסימלי היא פרימרית. בחוג דדקינד גם ההפך נכון: כל אידיאל פרימרי שאינו אפס הוא חזקה של אידיאל מקסימלי. לדוגמה, בחוג השלמים האידיאלים הפרימריים הם האידיאלים מהצורה {\displaystyle p^{t}\mathbb {Z} } עבור p ראשוני.

אידיאל I של חוג קומוטטיבי A הוא פרימרי, אם בחוג המנה {\displaystyle A/I} כל מחלק אפס הוא נילפוטנטי.

תכונות
------

* כל אידיאל ראשוני הוא אידיאל פרימרי.

**הוכחה**. זה נובע ישירות מההגדרה הבאה של ראשוניות - אם לכל {\displaystyle ab\in \ I} או {\displaystyle a\in \ I} או {\displaystyle b\in \ I} אז I ראשוני.

* הרדיקל של אידיאל פרימרי הוא ראשוני.

**הוכחה**. נניח {\displaystyle ab\in {\sqrt {Q}}}, לכן {\displaystyle (ab)^{n}=a^{n}b^{n}\in \ Q}. מתוך הפרימריות של Q יוצא ש: או {\displaystyle a^{n}\in \ Q} או {\displaystyle (b^{n})^{m}=b^{nm}\in \ Q} עבור m כלשהו. עכשיו, אם {\displaystyle a^{n}\in \ Q} אז {\displaystyle a\in {\sqrt {Q}}} ואם {\displaystyle b^{mn}\in \ Q} אז {\displaystyle b\in {\sqrt {Q}}}. לכן הרדיקל ראשוני כפי שרצינו.

משפט לסקר-נתר קובע שבחוג קומוטטיבי נתרי, כל אידיאל שווה לחיתוך של מספר סופי של אידיאלים פרימריים. הצגה זו היא כלי בסיסי בגאומטריה אלגברית. אם האידיאלים המשתתפים בחיתוך הם קו-מקסימליים (כמו שקורה למשל בחוג דדקינד), משפט השאריות הסיני מציג את חוג המנה כמכפלה ישרה של חוגים פרימריים.

פרימריות חזקה
-------------

אידיאל Q הוא **פרימרי בחזקה** (strongly primary) אם קיים n כך שהרדיקל {\displaystyle {\sqrt {Q}}} מקיים {\displaystyle {\sqrt {Q}}^{n}\subseteq Q}. כל אידיאל פרימרי נוצר סופית הוא פרימרי בחזקה.

מקורות
------

* The Concise Handbook of Algebra, Chapter C.1, R. Gilmer.

ראו גם
------

* משפט לסקר-נתר

קישורים חיצוניים
----------------

* אידיאל פרימרי, באתר MathWorld (באנגלית)
**ריימונד אליאס פייסט** (באנגלית: **Raymond E. Feist**; נולד ב-1945 בשם **ריימונד אליאס גונזלס השלישי**) הוא סופר אמריקאי, שכתב בעיקר ספרי פנטזיה. פייסט ידוע בעיקר ככותב של סדרת מלחמת הבקיע המורכבת מרומנים, נובלות וסיפורים קצרים. ספריו תורגמו למספר רב של שפות, ומכרו מעל 15 מיליון עותקים. סדרת מלחמת הבקיע תורגמה לעברית על ידי איתמר פארן ויצאה לאור בהוצאת אודיסיאה.

חייו
----

ריימונד אי. גונזלס השלישי נולד ב-1945 בלוס אנג'לס וגדל בדרום קליפורניה. כשאמו נישאה מחדש, הוא אימץ את שם המשפחה של אביו המאמץ, פליקס אי. פייסט. פייסט סיים תואר ראשון בהצטיינות ב-1977 באמנות ותקשורת ב-אוניברסיטת קליפורניה בסן דייגו. בעת לימודיו, פייסט החל לפתח רעיון לכתוב ספר על נער שהופך לקוסם. הוא כתב את הספר שנתיים לאחר מכן, והספר יצא לאור על ידי הוצאת דאבלדיי. פייסט מתגורר כיום עם ילדיו בסן-דייגו.

עבודתו הספרותית
---------------

רוב ספרי הפנטזיה והסיפורים הקצרים שכתב פייסט הם חלק מסאגת מלחמת הבקיע, המתרחשת בשני עולמות, מידקמיה וקלוואן. קוסמים אנושיים ויצורים אחרים בשני העולמות מאפשרים ליצור בקיעים (Rifts באנגלית) המאפשרים לחבר בין כוכבי לכת שונים במערכות שמש שונות. מידקמיה הוא עולם שנוצר בתחילה כאלטרנטיבה למשחק מבוכים ודרקונים על ידי פייסט ומספר חבריו, בעת שלמדו באוניברסיטת קליפורניה בסן דייגו.

פייסט פרסם שלושה ספרים מחוץ לסאגת מלחמת הבקיע, הראשון ביניהם, Faerie Tale, הוא ספר פנטזיה אפל המתרחש במדינת ניו יורק. בנוסף, פרסם מספר סיפורים קצרים באנתולוגיות ספרותיות שונות.

ספריו שתורגמו לעברית
--------------------

### סאגת מלחמת הבקיע

* קוסם: שוליה (1986)
* קוסם: רב-מג (1986)

(ספרים אלה פורסמו בתחילה בארצות הברית כספר אחד ב-1982).

* קוץ הכסף (1985)
* חשיכה בסת'אנון (1986)

ספרים נוספים
------------

פייסט פרסם בנוסף את טרילוגיית האימפריה (3 ספרים) עם ג'ני וורטס, שני ספרים בסדרת בני קרונדור, סאגת מלחמת הזוחלים, וסדרת מורשת מלחמת הבקיע, קונקלאוות הצללים, סאגת המלחמה האפלה, סאגת מלחמת השדים וסאגת מלחמת הכאוס.

מיזמים נוספים
-------------

פייסט היה מעורב ביצירת משחק מחשב בשם קרונדור (באנגלית: Betrayal At Krondor), המבוסס עלילתית על הדמויות מספריו וההתרחשויות במסגרת מלחמת הבקיע. המשחק שוחרר ב-1993. מאוחר יותר, פיתח פייסט את עלילת המשחק לספר בשם דומה שיצא לאור ב-1998.

קישורים חיצוניים
----------------

ויקישיתוף מדיה וקבצים בנושא **ריימונד פייסט** בוויקישיתוף
* 

* אתר האינטרנט הרשמי של ריימונד פייסט
* ריימונד פייסט, ברשת החברתית Goodreads
* הספרים של ריימונד פייסט, באתר "סימניה"

הערות שוליים
------------

1. ↑  ביוגרפיה של פייסט באתר Fantasy Book Review
2. ↑  האתר הרשמי של פייסט

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007431794605171
* BnF: cb121089152 (data)
* GND: 118095811
* ISNI: 0000 0000 8098 4126
* LCCN: n82027185
* NDL: 00439335
* NKC: ola2002105343
* NLP: A11304595
* NTA: 071476075
* SUDOC: 029467500
* VIAF: 19708573
* WorldCat: lccn-n82027185

 |
**סאנאקג'י** הוא מאכל מהמטבח הקוריאני המכיל תמנון (בקוריאנית: 낙지 - "נאקג'י") אשר נחתך ומוגש בעודו בחיים. התמנון מוגש ברוטב שומשום ושמן שומשום. בשל מהירות ההגשה מרגע חיתוך התמנון, חלקי התמנון עדיין חיים ונעים על צלחת ההגשה. לעיתים מוגשות הזרועות בלבד (כשהן נעות), ולעיתים התמנון החתוך יחד עם הזרועות. לעיתים מעוטר המאכל בנבטים.

סכנת אכילה
----------

בשל מערכת העצבים הייחודית של התמנון, חלק מהנוירונים שלו מצויים בזרועות התמנון, ולכן הזרועות ממשיכות לנוע גם לאחר חיתוך ראשו. בשל כך יכולות הזרועות לנוע בפיו ובגרונו של האדם האוכל אותם, ויכולים להצמיד את כריות ההצמדה שעל הרגליים לגרונו של האוכל ולגרום לחנק.

ראו גם
------

* איקיזוקורי
* אודורי אבי
* חסילון שיכור

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **סאנאקג'י** |
| ויקישיתוף תמונות ומדיה בוויקישיתוף: **סאנאקג'י** |

* בלוג המתאר את אכילת המאכל
* אכילת סאנאקג'י בדרום קוריאה, סרטון באתר יוטיוב
* הכנת ואכילת סאנאקג'י בסיאול, דרום קוריאה, סרטון באתר יוטיוב

הערות שוליים
------------

1. ↑  המאכלים המסוכנים בעולם באתר מגזין קונדה נאסט
**בז יערות** (שם מדעי: ***Micrastur***) הוא סוג של בזים מתת המשפחה בזי יערות (*Herpetotherinae*). סוג זה אנדמי ליבשת אמריקה, שהמינים שלו מצויים מצפון מקסיקו, עד צפון ארגנטינה. רובם חיים ביערות טרופיים לחים, אך את שני המינים הנפוצים ביותר, בז יערות צווארוני ובז יערות מפוספס, ניתן למצוא גם באזורים יבשים ופתוחים יותר.

בזי היערות, מותאמים לזריזות תעופה באזורים צפופים (כגון יערות) ופחות לתעופה מהירה באזורים פתוחים. יש להם כנפיים קצרות, זנב ארוך ושמיעה חדה. אולם לרוב חוש הראיה שלהם לא מוגבר משמעותית.

התזונה שלהם מורכבת מציפורים, יונקים וזוחלים. שיטת הצייד שלהם דומה מאוד לשיטת הצייד של הנץ הגדול, הבז מתמקם בנקודה שבה הטרף לא יחשוד וכאשר הטרף עובר הבז בהסתערות קצרה ומהירה תופס אותו. בזי היערות הם ציידים יצירתיים, גמישים, וכמה מהמינים אפילו מסוגלים לתפוס טרף יבשתי ברגל.

מינים
-----

* בז יערות מפוספס Micrastur ruficollis
* בז יערות פלומבוס  Micrastur plumbeus
* בז יערות מקווקו Micrastur gilvicollis
* בז יערות קריפטיק Micrastur mintoni
* בז יערות מפוספס גב Micrastur mirandollei
* בז יערות צווארוני Micrastur semitorquatus
* בז יערות גמדי Micrastur buckleyi

קישורים חיצוניים
----------------

ויקישיתוף מדיה וקבצים בנושא **בז יערות** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |